SET รูด 15 จุดตามตปท. วิตกสถานการณ์ “โควิด” หลังยอดติดเชื้อรายใหม่สหรัฐแตะ 2.6 หมื่นราย
SET รูด 15 จุดตามตปท. วิตกสถานการณ์ “โควิด” หลังยอดติดเชื้อรายใหม่สหรัฐแตะ 2.6 หมื่นราย
18 มิ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,361.31 จุด ลบ 14.87 จุด หรือ 1.08% สูงสุดที่ 1,361.54 จุด ต่ำสุดที่ 1,358.11 จุด มูลค่าการซื้อขาย 9 พันล้านบาท
ด้านบล.กรุงศรี จำกัด (มหาชน) มองแนวโน้มตลาดหุ้นวันนี้มีมุมมองเป็นลบตามทิศทางตลาดหุ้นรอบบ้าน โดยคาด SET อ่อนตัวดสอบ 1,360 – 1,365 จุด จากความกังวลไวรัส Covid-19 จะกลับมาแพร่ระบาดรอบสองหลังยอดผู้ติดเชื้อรายใหม่ในสหรัฐพุ่งขึ้นสู่ระดับ 2.6 หมื่นราย รวมถึงการแพร่ระบาดในจีนที่กรุงปักกิ่งซึ่งได้ยกระดับเตือนภัยฉุกเฉิน
ส่งผลให้เกิดความกังวลว่าทั้งสหรัฐและจีนอาจจะกลับมาใช้มาตรการ Lockdown อีกครั้งเพื่อควบคุมสถานการณ์การแพร่ระบาดแต่จะเป็นตัวฉุดภาวะเศรษฐกิจให้หดตัวลง นอกจากนี้ยังมีกระแสข่าวลบกลุ่ม Bank และ Finance หลังธปท.ขอความร่วมมือสถาบันการเงินให้ปรับลดอัตราดอกเบี้ยลง 2 – 4%
ขณะที่ บล.ฟินันเซีย ไซรัส ประเมินแนวโน้มตลาดวันนี้ : คาดว่า SET Index จะแกว่งพักตัวในกรอบ 1,360-1,380 จุด ตลาดขาดปัจจัยใหม่เข้ามากระตุ้นในระยะสั้นหลังจากที่ปรับตัวขึ้นตลอดช่วง 2-3 เดือนที่ผ่านมารับความคาดหวังเรื่องเศรษฐกิจที่ฟื้นตัวจากการ Reopen Economy รวมถึงมาตรการกระตุ้นเศรษฐกิจทั้งนโยบายการเงินและการคลังทั่วโลกเป็นอีกปัจจัยหลักที่ช่วยหนุนการฟื้นตัว อย่างไรก็ตาม เริ่มมีสัญญาณการระบาดของ COVID-19 ระลอกที่ 2 ในหลายประเทศซึ่งเป็นความเสี่ยงสำคัญที่ยังไม่ได้สะท้อนในดัชนีมากนัก